Președintele Comisiei Europene a declarat că susține aderarea României la Spațiul Schengen, informează romania-actualități.ro

Președintele Comisiei Europene, Jean Claude Junker a afirmat astăzi la Strassbourg că instituția pe care o conduce este de acord și susține aderarea României și a Bulgariei la Spațiul Schengen.

Cele două țări îndeplinesc criteriile de aderare și este elementar să le fie recunoscute drepturile, a mai declarat președintele Comisiei Europene.

România și Bulgaria solicită de mulți ani aderarea la Spațiul european de liberă circulație Schengen.

Președintele Franței, Francois Hollande, afirma în ianuarie, după întrevederea cu premierul Dacian Cioloș, că sistemul Schengen trebuie îmbunătățit, având în vedere că o destrămare a acestuia ar avea consecințe extrem de grave pentru UE, el arătându-se deschis aderării României la acest spațiu.

Premierul Dacian Cioloș a efectuat, la jumătatea lunii februarie, o vizită la Bruxelles, unde s-a întâlnit cu înalți reprezentanți ai Comisiei Europene și ai Parlamentului European, printre temele abordate fiind aderarea României la Schengen.